દર વખતની જેમ ઉરી હુમલા બાદ પણ પાકિસ્તાને પોતાના પર લાગેલા આરોપોને નકારી કાઢ્યા છે. જોકે ભારતીય સેના ઉરી હુમલાનો જવાબ આપવા માટે તૈયાર હોય તેવો માહોલ ઊભો થયો છે (કે કરાયો છે). ભારતીય સૈન્ય પોતાના માર્યા ગયેલા ૧૮ સૈનિકોની સામે પાકિસ્તાનના વધુ સૈનિકો મારવા ઇચ્છે છે. ઉત્સાહીઓને આ પગલું યોગ્ય લાગતું હોય તો પણ હાલપૂરતું તે શક્ય નથી. યુદ્ધ તરફનું એક ડગલું પણ ભારત અને પાકિસ્તાન જેવા પરમાણુ હથિયારો ધરાવતા દેશો વચ્ચે તણાવ વધારશે. ભારતના રક્ષા રણનીતિકારોનું માનવું છે કે ભારત પરમાણુ હથિયારોનો ઉપયોગ કર્યા વિના પણ પાકિસ્તાનને સબક શિખવાડી શકે તેમ છે.